لویس بۆناپارت
لویس ناپلیۆن بۆناپارت (بە ئینگلیزی: Louis Napoleon Bonaparte ) (٢ی ئەیلوولی ١٧٧٨ – ٢٥ی تەممووزی ١٨٤٦) پاشای ھۆڵەندا بوو لە نێوان ساڵانی ١٨٠٦ بۆ ١٨١٠. برا بچووکی ناپلیۆن بۆناپارت بووە و باوکی دوایین ئیمپراتۆری فەڕەنسا ناپلیۆنی سێیەم بووە.

ناپلیۆن بۆناپارت حکوومەتە سەربەخۆکانی ناوچە کۆنتڕۆڵکراوەکانی بە مەترسی بۆ سەر خۆی دەبینی، لە ساڵی ١٨٠٦ شانشینی ھۆڵەندای دامەزراند و برا بچووکەکەی وەک پاشای ھۆڵەندا دەستنیشان کرد. بەڵام لویس بە پێچەوانەی چاوەڕوانییەکانی ناپلیۆن ھەوڵیدا پاشایەکی بەرپرسیار و سەربەخۆ بێت. کاتێک ناپلیۆن پلانی دانا ھێرش بکاتە سەر ڕووسیا، لویس ڕەتیکردەوە ھۆڵەندییەکان بنێرێت بۆ شەڕ و لە ئەنجامدا ناپلیۆن ھەموو ھێزە فەڕەنسییەکانی لە ھۆڵەندا کشاندەوە. ئەم پرسە بووە ھۆی لاوازی سەربازی ھۆڵەندا کاتێک ئینگلتەرا ٤٠ ھەزار سەربازی نارد بۆ داگیرکردنی بەشێک لە ھۆڵەندا. لە کۆتاییدا ھێزەکانی فەڕەنسا لەژێر فەرماندەیی ژان باپتیست بێرنادۆتی پاشای داھاتووی سوێد، ڕووبەڕووی ھێرشی ئینگلیز بوونەوە. ناپلیۆن داوای دەستلەکارکێشانەوەی لویس لە دەسەڵاتی پاشایەتی ھۆڵەندا کرد و لویس ڕەتیکردەوە. دواجار ناپلیۆن لە ١ی تەممووزی ساڵی ١٨١٠ ھێرشی کردە سەر ھۆڵەندا و لویسی ناچار کرد دەست لەکار بکێشێتەوە لە بەرژەوەندی کوڕەکەی لویسی دووەم.

دوای وازھێنان و دەستلەکارکێشانەوە، لویس لە نەمسا و تاسکەنیدا لە دەربەدەریدا ژیاوە و لە ٢٥ی تەممووزی ١٨٤٦ لە شاری لیڤۆرنۆ کۆچی دوایی کردووە.

سەرچاوەکان 

لەدایکبووانی ١٧٧٨
مردووانی ١٨٤٦
فەڕەنسییە کاتۆلیکەکان